
ລາຄາ​ຮຸ້ນ​ໃນ​ຕະຫຼາດ​ຫຼັກ​ຊັບ ​ມີ​ການ​​ເໜັງ​ຕີງ​ຂຶ້ນ-​ລົງຕະຫຼອດ​ເວລາ ​ເຊິ່ງບັນ​ດານັກ​ລົງທຶນ, ນັກ​ເກງ​ກໍາ​ໄລ, ນັກວິຊາ​ການ ​ໄດ້​ພະຍາຍາມຄົ້ນຄວ້າ​ເພື່ອ​ອະທິບາຍ ​ແລະ ຄາດ​ຄະນະ​ເນ​ການ​ເຄື່ອນ​​ໄຫວ​ດ່ັງກ່າວ ​ແຕ່​ກໍ່​ເປັນ​ເລື່ອງ​ທີ່​ຍາກທີ່​ຈະ​ສາມາດ​ຄາດ​ຄະ​ເນການ​ຂຶ້ນ​ລົງ​ຂອງ​ລາຄາ​ໄດ້ຢ່າງ​ຖືກຕ້ອງ ເຊິ່ງມັນໄດ້​ກາຍ​ເປັນ​ສະ​ເໜ່ຂອງ​ຕະຫຼາດ​ຫຼັກຊັບ ທີ່​ສາມາດ​ດຶງ​ດູດ​ໃຫ້​ມີຄວາມ​ຕ້ອງການ​​ເກງ​ກໍາ​ໄລ​ໃນ​ຕະຫຼາດ​ຫຼັກ​ຊັບ. ຫຼາຍ​ທ່ານ​ກໍ່​ເຫັນ​ວ່າ​ ຕະຫຼາດ​ຫຼັກ​ຊັບ​ເປັນ​ແຫຼ່ງທີ່​ສາມາດ​ຫາ​ເງິນ​ໄດ້​ຈໍານວນ​ຫຼາຍ​​ໂດຍ​ການ​ສ້າງ​ກໍາ​ໄລ​ຈາກ​ສ່ວນ​ຕ່າງ​ຂອງ​ລາຄາ​ດ້ວຍ​ການ​ຊື້​ຖືກ ​ແລະ ຂາຍ​​ແພງ, ສາມາດ​ເພີ່ມ​ຈໍານວນ​ເງິ​ນຂຶ້ນຫຼາຍ​ເທົ່າຕົວ​ໃນ​ເວ​ລາ​ອັນ​ສັ້ນ ​ແຕ່​ເຖິງ​ຢ່າງ​ໃດ​ກໍ​ຕາມ, ຄຽງ​ຄູ່​ກັບ​ຜົນ​ຕອບ​ແທນ​ທີ່​ຄາດ​ວ່າ​ຈະ​ໄດ້​ຮັບ​ຈາ​ການ​ເກງ​ກໍາ​ໄລ​ນັ້ນ ກໍ່​ຍັງມີ​ຄວາມ​ສ່ຽງ​ທີ່​​ແຝງ​ຢູ່​ເຊັ່ນ​ກັນ.
ນັກ​ເກງ​ກໍາ​ໄລ​ທີ່​ດີ​ ຈະ​ສາມາດ​ສ້າງ​ກໍາ​ໄລ​ໄດ້ ເຖິງ​ແມ່ນ​ວ່າ​ຕະຫຼາດ​ຈະ​ຢູ່​ໃນ​ພາວະ​ຂາ​ລົງ​ ຫຼື ຂາ​ຂຶ້ນກໍ່ຕາມ. ພວກ​ເຂົາຈະ​ບໍ່​ສົນ​ໃຈ​ກ່ຽວກັບ​ການ​ວິ​ເຄາະ​ປັດ​ໃຈ​ພື້ນຖານ ຫຼື ລາຄາ​ທີ່​ເໜາ​ະສົມ​ຂອງ​ຮຸ້ນ​ທີ່​ຈະ​ຊື້​ວ່າຄວນ​ຈະ​ເປັນ​ລາຄາ​ເທົ່າ​ໃດ. ນັກ​ເກງ​ກໍາ​ໄລ​ຈະ​ຕ່າງ​ຈາກ​ນັກ​ລົງທຶນ​ທີ່​ຕ້ອງການ​ຊື້ຮຸ້ນ​ໄວ້​ເພື່ອ​​ເປັນຊັບ​ສິນ ແລະ​ຮັບເງິນ​ປັນ​ຜົນ​​. ເຂົາ​ເຈົ້າຈະ​ສົນ​ໃຈ​ພຽງ​ການ​ສ້າງ​ກໍາ​ໄລ​ຈາກສ່ວນ​ຕ່າງ​ລາຄາ​ ​ ​ແລະ ຈັງຫວະ​ທີ່​ເໝາະສົມ​ໃນ​ເວລາ​ເຂົ້າຊື້-​ຂາຍ​ເທົ່າ​ນັ້ນ. ລະບຽບ​ອັນ​ໜຶ່ງທີ່​ນັກ​ເກງ​ກໍາ​ໄລ​ຄວນ​ຍຶດ​ຖື​ໃນ​ການ​ເກງ​ກໍາ​ໄລ​ຄື ບໍ່​ຄວນ​​ໂລບ​ມາກ​ໂລພາ, ​ເງິນ​ທີ່​ເຂົ້າ​ກະ​ເປົາ​ບໍ່​ວ່າ​ຫຼາຍ​ຫຼື​ໜ້ອຍ ​ມັນ​ກໍ່​ຄື​ກໍາ​ໄລ.
ນັກ​ເກງ​ກໍາ​ໄລ​ຄວນ​ສ້າງ​ລະບຽບ​ໃຫ້​ແກ່​ການ​ຊື້-​ຂາຍ​ຮຸ້ນ​ຂອງ​ຕົນ​ ດັ່ງ​ລຸ່ມ​ນີ້:
· ຈໍາກັດ​ຄວາມ​ສ່ຽງ​ໃນ​ການ​ຊື້-​ຂາຍ​ທຸກ​ຄັ້ງ
ກໍານົດ​ວ່າ​ຕ້ອງການກໍາ​ໄລ​ເທົ່າ​ໃດ ​ແລະ ຕ້ອງ​ຕັດສິນ​ໃຈ​ວ່າ​ສາມາດ​ຮັບ​ຄວາມ​ສ່ຽງ​ໄດ້​ເທົ່າ​ໃດ, ​ໄລຍະ​ເວລາ​ລົງທຶນ​ເທົ່າ​ໃດ​.​ ໃນ​ຕອນ​ເລີ່​ມຕົ້ນ​ເກງ​ກໍາ​ໄລ​ ທໍາ​ອິດ​ຕ້ອງຕັ້ງຈໍານວນ​ເງິນ​ທີ່ສາມາດສ່ຽງ​ໃຫ້​ໜ້ອຍ​ທີ່​ສຸດ ​ແລະ ຫຼີກ​ລ່ຽງ​ຄວາມ​ສ່ຽງ​ຈົນ​ກວ່າ​ຈະ​ມີ​ກໍາ​ໄລ​ເກີດ​ຂຶ້ນຫຼາຍ​ຄັ້ງ​ໃນ​ບັນຊີ​ຂອງ​ທ່ານ. 


· ຕ້ອງ​ຮູ້ຈັກ​ເວລາ​ໃດ​ຈະ​ຊື້-​ຂາຍ​ໃຫ້​ໜ້ອຍ​ລົງ
​ໃນ​ເວລາ​ຂາດທຶນ​ຕ້ອງ​ຮູ້ຈັກ​ຫຼຸດປະລິມານການ​ຊື້​ລົງ ຈະ​ຕ້ອງ​​​ຫຼີກລ່ຽງ​ຄວາມ​ຄິດ​ທີ່​ຈະເພີ່ມ​ປະລິມານ​ເງິນ​ລົງທຶນ​​ຂຶ້ນຕື່ມ​ເພື່ອນໍາ​​ກໍາ​ໄລ​ຄືນ​ຈາກເງິນ​ທີ່​ເສຍ​ໄປ​ຄືນ​ມາ​. ຄວນ​ສັງ​ເກດ​ຕະຫຼາດ, ຊອກຫາ​ຈັງຫວະ​ທີ່​ດີ ​ແລະ ວາງ​ແຜນ​​ໃຫ້​ດີ​ກ່ອນການ​ເຂົ້າຊື້​ຮຸ້ນ​ຄັ້ງ​ໃໝ່.
· ​ຊື້​ໄວ ​ແລະ ຂາຍ​ໄວ
ການ​ຊື້-​ຂາຍ​ໃນ​ເວລາ​ທີ່​ຮຸ້ນ​ມີ​ສະພາບ​ຄ່ອງ​ຈະ​ເຮັດ​ໃຫ້​ສາມາດ​ຊື້​ ​ແລະ ຂາຍໄດ້​ໃນ​ປະລິມານ​ທີ່​ຫຼາຍ. ນັກ​ເກງ​ກໍາ​ໄລ​ຕ້ອງ​ວິ​ເຄາະ​ສະພາບ​ຕະຫຼາດ​ ​ແລະ ເຂົ້າ​ຊື້​-ຂາຍ​ໃນ​ລາຄາ​ທີ່​ດີ​, ໃນ​ຈັງຫວະ​ທີ່​ໝັ້ນ​ໃຈ​ວ່າ ​ລາຄາ​ກໍາລັງ​ຂຶ້ນຄວນ​ເຂົ້າ​ໄປຊື້ ບໍ່​ແມ່ນ​ຊື້​ໃນ​ເວລາ​ທີ່​ຮຸ້ນ​ຂຶ້ນ​ໄປ​ສູງ​ແລ້ວ. ຂາຍ​ໃນ​ເວລາ​ທີ່​​ຂາຍ​​ໄດ້ເພື່ອ​ຫຼີກ​ລ່ຽງການ​ຂາຍ​ຍ້ອນ​ຈໍາ​ເປັນ​ຕ້ອງ​ຂາຍ.
· ປະ​ເມີນ​ຜົນການ​ລົງທຶນ​ໃນ​ຂະນະ​ທີ່​ຂາດທຶນ.​
​ໃນ​ກໍລະນີ​ຂາດທຶນ​ບໍ່​ຄວນ​ເພີ່ມ​ຈໍານວນ​ການ​ລົງທຶນ ​ແລະ ຮູ້ຈັກ​ຕັດຂາດ​ທຶນ​ໂດຍ​ການ​ຂາຍ​ຮຸ້ນ​​ອອກ​ໄປ​ສ່ວນ​ໃດ​ສ່ວນ​ໜຶ່ງ​ເມື່ອ​ລາ​ຂາ​ຮຸ້ນ​ເລີ່​ມຫຼຸດ​ລົງ ຫຼື ຂາຍ​ໝົດ​ໃນ​ກໍລະນີ​ລາຄາ​ສືບ​ຕໍ່​ຫຼຸດ​ລົງ​ຫຼາຍ​ເພື່ອ​ຮັກສາ​​ເງິນ​ໄວ້​​ລົງທຶນ​ໃນ​ໂອກາດ​ໜ້າ​. 
ຕະຫຼາດ​ຫຼັກ​ຊັບ​ລາວ​ເປັນ​ຕະຫຼາດ​ເປີດ​ໃໝ່ ​ແລະ ​​ຖື​ວ່າ​ເປັນ​ໂອກາດ​ອັນ​ດີ​ໃຫ້​ແກ່​ນັກ​ລົງທຶນ​ມື​ໃໝ່​ທີ່​ຕ້ອງການ​ຝຶກ​ຝົນ ​ເນື່ອງ​ຈາກ​ຮອບ​ການ​ເຄື່ອ​ນ​ໄຫວຂຶ້ນ​ລົງຂອງ​ລາຄາ​ຮຸ້ນ​ໃນ​ຕະຫຼາດ​ຫຼັກ​ຊັບ​ລາວບໍ່​ມີ​ການ​ເຄື່ອນໄຫວຫຼາຍ​ຄື​ກັບ​ຕະຫຼາດ​ຫຼັກ​ຊັບ​ໃນ​ປະ​ເທດ​ອື່ນທີ່​ມີ​ການ​ປ່ຽນ​ແປງ​​ລາຄາເປັນວິນາທີ ຫຼື ເປັນ​ມື້​​. ສໍາລັບ​ນັກ​ລົງ​ທຶນມື​ໃໝ່​ຄວນ​ຈະ​ລົງທຶນ​ເທື່ອລະ​ໜ້ອຍ​ ແລະ ​ສຶກສາ​ສະພາບ​ຕະຫຼາດ​ເສ່ຍກ່ອນ, ​ເມື່ອ​ເຂົ້າ​ໃຈດີ​ແລ້ວ​ຫຼັງ​ຈາກ​ນັ້ນ ຈິ່ງ​ສາມາດ​ເພີ່​ມປະລິມານ​ການ​ລົງທຶນ​ໄດ້. 
ການ​ລົງ​ທຶນ​ໃນ​ຕະຫຼາດຫຼັກ​ຊັບບໍ່​ແມ່ນ​ການ​ພະນັນ​ທີ່​ຕ້ອງ​ອາ​ໃສ​ການ​ສ່ຽງ​ໂຊກ ​ມີ​ພຽງ​ແຕ່​ນັກ​ລົງທຶນ​ທີ່​ມີ​ຄວາມ​ຮູ້ ​ແລະ ຄວາມ​ເຂົ້າ​ໃຈ​ເໜືອ​ຄົນ​ອື່ນ​ຈິ່ງ​ສາມາດ​ສ້າງ​ກໍາ​ໄລ ​ແລະ ​ສາມາດ​​ເອົາ​​ຊະນະ​ນັກ​ເກງ​ກໍາ​ໄລ​ຄົນ​ອື່ນ​ໃນ​ຕະຫຼາດ​ໄດ້. ​
ຂຽນ​ໂດຍ: ທ່ານ ນ. ລັດສະ​ດາ​ວຽງ ພະ​ວໍລະ​ຈິດ, ຮອງ​ຫົວໜ້າ​ພະ​ແນ​ກນາຍ​ໜ້າ​ຊື້-ຂາຍ​ຫຼັກ​ຊັບ, BCEL-KT
